b'\n_START_ARTICLE_\nKastilija ir Leonas\n_START_SECTION_\nGeografija\n_START_PARAGRAPH_\nPlotas\xc2\xa0\xe2\x80\x93 94 223\xc2\xa0km\xc2\xb2. 2,5 mln. gyventoj\xc5\xb3 (2013\xc2\xa0m.). Sostin\xc4\x97\xc2\xa0\xe2\x80\x93 Valjadolidas (de facto, 309 714 gyventoj\xc5\xb3, 2013\xc2\xa0m.). Provincija vakaruose ribojasi su Portugalija ir Galisija, \xc5\xa1iaur\xc4\x97je su Ast\xc5\xabrija ir Kantabrija, rytuose su Aragonu, Baskija ir La Riocha, pietuose su Madridu bei pietvakariuose su Kastilija ir La Man\xc4\x8da ir Estremad\xc5\xabra. Vidurin\xc4\x97je dalyje yra Senosios Kastilijos plynauk\xc5\xa1t\xc4\x97 (Mesetos plok\xc5\xa1\xc4\x8diakalnio \xc5\xa1iaur\xc4\x97s dalis, auk\xc5\xa1tis 800\xe2\x80\x931200 m). I\xc5\xa1 \xc5\xa1iaur\xc4\x97s j\xc4\x85 juosia Kantabrijos kalnai, i\xc5\xa1 \xc5\xa1iaur\xc4\x97s ryt\xc5\xb3\xc2\xa0\xe2\x80\x93 Iberijos kalnai, i\xc5\xa1 piet\xc5\xb3\xc2\xa0\xe2\x80\x93 Centrin\xc4\x97 Kordiljera._NEWLINE_Per Kastilij\xc4\x85 ir Leon\xc4\x85 teka Duero up\xc4\x97 ir jos intakai: Adacha, Tormesas (kairieji), Pisuerga, Elsa (de\xc5\xa1inieji). Yra dideli\xc5\xb3 patvenktini\xc5\xb3 vandens telkini\xc5\xb3: Ricobayo (prie Elsos up\xc4\x97s), Almendros (prie Tormeso up\xc4\x97s). \xc5\xa0iaur\xc4\x97je, Ast\xc5\xabrijos ir Kantabrijos pasienyje, yra Europos vir\xc5\xa1\xc5\xabni\xc5\xb3 nacionalinis parkas.\n_START_SECTION_\nKlimatas\n_START_PARAGRAPH_\nKlimatas subtropinis \xc5\xbeemyninis, sausas, per metus i\xc5\xa1krinta 400\xe2\x80\x93600\xc2\xa0mm krituli\xc5\xb3. Kalnuose\xc2\xa0\xe2\x80\x93 vertikalusis klimato ir augalijos zoni\xc5\xa1kumas.\n_START_SECTION_\nEkonomika\n_START_PARAGRAPH_\nKasama akmens anglis, mirabilitas. Daug hidroelektrini\xc5\xb3, netoli Burgoso yra Atomin\xc4\x97 elektrin\xc4\x97. I\xc5\xa1pl\xc4\x97tota automobili\xc5\xb3 pramon\xc4\x97 (\xe2\x80\x9eRenault\xe2\x80\x9c \xc4\xafmon\xc4\x97 Valjadolide), ma\xc5\xa1in\xc5\xb3 gamyba, chemijos pramon\xc4\x97 (\xe2\x80\x9eMichelin\xe2\x80\x9c \xc4\xafmon\xc4\x97 Valjadolide gamina padangas), maisto (tabako), popieriaus, statybini\xc5\xb3 med\xc5\xbeiag\xc5\xb3, odos pramon\xc4\x97._NEWLINE_Svarbiausias Ispanijoje jav\xc5\xb3 auginimo regionas, daugiausia auginami mie\xc5\xbeiai, kvie\xc4\x8diai, kukur\xc5\xabzai, jav\xc5\xb3 pas\xc4\x97liai u\xc5\xbeima 98\xc2\xa0% ariamosios \xc5\xbeem\xc4\x97s. Dar auginami cukriniai runkeliai, vynmed\xc5\xbeiai, saul\xc4\x97gr\xc4\x85\xc5\xbeos, bulv\xc4\x97s ir kt. dar\xc5\xbeov\xc4\x97s. Dalis dirbamosios \xc5\xbeem\xc4\x97s dirbtinai dr\xc4\x97kinama, daugiausia Valjadolido ir Leono provincijose. Veisiami galvijai ir avys, t. p. kiaul\xc4\x97s, o\xc5\xbekos, naminiai pauk\xc5\xa1\xc4\x8diai._NEWLINE_Oro uostai yra Valjadolide (tarptautinis) ir Salamankoje.\n_START_SECTION_\nTurizmas\n_START_PARAGRAPH_\nTurist\xc5\xb3 pam\xc4\x97gti Salamankos, Avilos, Segovijos senamies\xc4\x8diai, Burgoso katedra, maldinink\xc5\xb3 kelias \xe2\x80\x9eGamino de Santiago\xe2\x80\x9c, einantis i\xc5\xa1 Pranc\xc5\xabzijos \xc4\xaf Santjago de Kompostel\xc4\x85 (Galisijos autonomin\xc4\x97 sritis). Visi jie yra Pasaulio paveldo paminklai.'